b'\n_START_ARTICLE_\nDiurando linija\n_START_PARAGRAPH_\nDiurando linija \xe2\x80\x93 2640 km ilgio faktin\xc4\x97 tarpvalstybin\xc4\x97 siena tarp Afganistano ir Pakistano.\n_START_SECTION_\nIstorija\n_START_PARAGRAPH_\nDiurando linija buvo nustatyta derybomis tarp Afganistano emyro Abdur Rahmano ir Brit\xc5\xb3 Indijos vyriausyb\xc4\x97s sekretoriaus Henrio Mortimero Diurando. Susitarimas pasira\xc5\xa1ytas 1893 m. lapkri\xc4\x8dio 12 d. Kabule._NEWLINE_1849 m. britai nukariavo Pand\xc5\xbeab\xc4\x85. Tarp neai\xc5\xa1ki\xc5\xb3 Pand\xc5\xbeabo vakarini\xc5\xb3 sien\xc5\xb3 ir Afganistano gyveno pu\xc5\xa1t\xc5\xabn\xc5\xb3 gentys, tad tapo neai\xc5\xa1kus j\xc5\xb3 administravimo ir gynybiniai klausimai \xc5\xa1ioje teritorijoje. Tarp brit\xc5\xb3 buvo dviej\xc5\xb3 politikos kryp\xc4\x8di\xc5\xb3 \xc5\xa1alininkai: vieni si\xc5\xabl\xc4\x97 laikytis Indo sl\xc4\x97nio rib\xc5\xb3, kiti si\xc5\xabl\xc4\x97 sien\xc4\x85 nustatyti toliau \xc4\xaf vakarus, Kabulas\xe2\x80\x93Kandaharas linijoje. Laim\xc4\x97jus antrosios pozicijos \xc5\xa1alininkams prasid\xc4\x97jo Antrasis angl\xc5\xb3-afgan\xc5\xb3 karas, vyk\xc4\x99s 1878\xe2\x80\x9380 m., kurio britai nelaim\xc4\x97jo ir \xc4\xaftaka pu\xc5\xa1t\xc5\xabn\xc5\xb3 teritorijoje buvo paskirstyta apylygiai tarp Afganistano ir Brit\xc5\xb3 Indijos. Ilgainiui britai per gen\xc4\x8di\xc5\xb3 karus \xc4\xaftvirtino \xc4\xaftak\xc4\x85 savo teritorijose, Afganistano \xc4\xaftakos pus\xc4\x97je pad\xc4\x97tis nepakito._NEWLINE_1947 m. Pakistanas tapo nepriklausoma valstybe ir Diurando linija tapo nepa\xc5\xbeym\xc4\x97ta siena tarp Pakistano ir Afganistano. 85\xc2\xa0% sienos eina up\xc4\x97mis ir kitais fizinio reljefo \xc5\xbeymenimis ir neseka etnin\xc4\x97mis ribomis. Tokiu b\xc5\xabdu pu\xc5\xa1t\xc5\xabn\xc5\xb3 gentys tapo atskirtos Pakistano-Afganistano sienos. Religi\xc5\xa1kai pand\xc5\xbeabai ir pu\xc5\xa1t\xc5\xabnai yra sunitai, ta\xc4\x8diau tarp j\xc5\xb3 vyksta konfliktai. Pu\xc5\xa1t\xc5\xabnai turi \xc4\xaftak\xc4\x85 Afganistane, o Pakistane dominuoja pand\xc5\xbeabai. Nei Afganistanas, nei Pakistanas nepripa\xc5\xbeino Diurando linijos valstybine siena. Nors Afganistano emyrai yra patvirtin\xc4\x99 j\xc4\x85 siena su Brit\xc5\xb3 Indija, ta\xc4\x8diau argumentuojama, kad \xc5\xa1is susitarimas buvo su britais, ne su Indija ar Pakistanu. Tarp pu\xc5\xa1t\xc5\xabn\xc5\xb3 yra pasisakan\xc4\x8di\xc5\xb3 u\xc5\xbe atskiros j\xc5\xb3 valstyb\xc4\x97s, Pu\xc5\xa1t\xc5\xabnistano suk\xc5\xabrim\xc4\x85.'